
בהמשך לפנייתך שבסימוכין, הריני להשיבך כדלקמן:
1. בפנייתך ביקשת לקבל לידך רשימת תלונות ציבור שהתקבלו ברשות שוק ההון, ביטוח וחיסכון (להלן - הרשות), בשנים 2016 – 2018, וכן בדיקות שבוצעו באותם שנים, מטעם הרשות, הנוגעות לקשר בין חברות המספקות חוות דעת רפואיות בתביעות בביטוח סיעודי לבין חברות הביטוח. ביקשת לדעת ביחס לכל תלונה ובדיקה, את מהות התלונה או הבדיקה, והאם ננקטו צעדים כנגד החברות.  
2. במענה לבקשתך לקבל מידע אודות תלונות ציבור, נבהיר כי מדובר במידע שהתקבל ברשות בהתאם לסמכויותיה לפי חוק הפיקוח על שירותים פיננסיים (ביטוח), תשמ"א-1981 (להלן - חוק הפיקוח על הביטוח) וחוסה תחת הוראות סעיף 50א לחוק הפיקוח על הביטוח, הקובע הוראת סודיות ביחס למידע המתקבל ברשות מכוח סמכויותיה. לפיכך, לא ניתן להעביר את המידע המבוקש על ידך לאור סעיף 9(א)(4) לחוק חופש המידע, תשנ"ח-1998 (להלן - חוק חופש המידע), לפיו, רשות ציבורית לא תמסור "מידע אשר אין לגלותו על פי כל דין". 
3. בנוסף, ומבלי לגרוע באמור לעיל, איסוף החומר המבוקש ביחס לתלונות דורש הקצאת משאבים נרחבים לצורך איתור המידע הפרטני שביקשת, שאינו זמין במתכונת המבוקשת על ידך. לפיכך הרינו לדחות את בקשתך גם בהתאם לסעיף 8(1) לחוק חופש המידע;
4. במענה לבקשתך לקבל מידע אודות בדיקות שבוצעו על ידי הרשות, נשיבך כי לא בוצעו בדיקות בשנים המבוקשות על ידך. עוד נוסיף כי לא נוכל להעביר גם מסמכים בנושא, שנערכו בשנים קודמות לשנים שציינת בבקשתך, מאחר שמדובר במסמכים פנימיים שנערכו לשם קבלת החלטות. לפיכך הרינו לדחות את בקשתך מכוח סעיף 9(ב)(4) לחוק חופש המידע. זאת ועוד, המידע המופיע באותם מסמכים הינו מידע שהתקבל מכוח סמכויות הרשות לפי חוק הפיקוח על הביטוח, ולפיכך לא ניתן למוסרו גם לאור הוראת הסודיות הקבועה בסעיף 50א לחוק הפיקוח על הביטוח, ובהתאם להוראת סעיף 9(א)(4) לחוק חופש המידע. 
5. למעלה מן הצורך, נבקש להביא לידיעתך כי ברבעון האחרון של שנת 2018 פרסמה הרשות את חוזר ביטוח 2018-1-12 המסדיר את הליך יישוב תביעות סיעוד, מראשיתו ועד סופו. הוראות החוזר משנות את הליך יישוב התביעות בביטוח הסיעודי מקצה לקצה, לרבות אסדרת נושא הערכות התפקוד. החוזר מחיל  סטנדרטים של שירות - לוחות זמנים מחייבים, צמצום הבירוקרטיה, הגבלת השימוש בחקירות והגברת ההוגנות בהליך בירור התביעה אל מול המבוטח המבוגר.
ניתן לעיין בהוראות החוזר בקישור הבא: 
https://www.mof.gov.il/hon/documents/%D7%94%D7%A1%D7%93%D7%A8%D7%94-%D7%95%D7%97%D7%A7%D7%99%D7%A7%D7%94/insurance/memos/h_2018-1-12.pdf
6. בהתאם לסעיף 7(ו) לחוק חופש המידע, הריני להודיעך על זכותך לעתור נגד החלטה זו לבית המשפט לעניינים מנהליים בירושלים.

